สาเหตุที่ทำให้หลายคนเป็นหนี้มาจากอะไร
สาเหตุที่ทำให้หลายคนเป็นหนี้มาจากการจับจ่ายใช้สอยเกินตัว โดยเฉพาะการซื้อข้าวของฟุ่มเฟือย ซึ่งบ่อยครั้งเกิดจากความต้องการมากกว่าความจำเป็น ดังนั้น ก่อนตัดสินใจซื้อข้าวของ ควรพิจารณาก่อนว่าข้าวของนั้นเป็นสิ่งที่จำเป็นต่อการดำรงชีวิตหรือไม่ และข้าวของที่มีอยู่เดิมยังสามารถใช้งานต่อไปได้หรือไม่ เพราะการซื้อที่เกิดจากความต้องการหรือความอยากบ่อย ๆ นอกจากจะทำให้ไม่มีเงินเก็บแล้ว ก็อาจทำให้เกิดการกู้หนี้ยืมสินเพิ่มขึ้นเรื่อย ๆ ได้

การปรับทัศนคติว่า ความสุขสามารถหาได้ทุกขั้นตอนของชีวิตโดยไม่จำเป็นต้องตั้งเงื่อนไขว่าต้องมีสิ่งนั้นสิ่งนี้ รวมถึงการรู้จักบริโภคอย่างมีสติและเท่าทันความต้องการของตัวเองท่ามกลางกระแสบริโภคนิยม จะช่วยยับยั้งการเป็นหนี้ที่ไม่จำเป็นซึ่งจะช่วยลดความเสี่ยงจากการเป็นหนี้ ไปพร้อมกับการเพิ่มความมั่นคงให้กับชีวิตในอนาคต

สำหรับคนที่เป็นหนี้อยู่แล้ว หากระดับของความสุขลดต่ำมากเพราะกำลังเผชิญปัญหาการผ่อนชำระหนี้ ควรรีบขอผ่อนผันกับเจ้าหนี้ หากเจ้าหนี้เป็นสถาบันการเงินควรปรับโครงสร้างหนี้เพื่อลดค่าผ่อนชำระต่องวดลง อย่าปล่อยให้กลายเป็นหนี้เสียเพราะจะต้องจ่ายดอกเบี้ยผิดนัดชำระหนี้และจะทำให้ตัวเลขหนี้พุ่งสูงจากวิกฤติดอกเบี้ยทบต้น จนไม่อาจแก้ไขได้และนำไปสู่วังวนของการเป็นหนี้ที่เลวร้ายในท้ายที่สุด

ส่วนกรณีที่ความสุขเริ่มลดลงเพราะภาระในการใช้หนี้ทำให้การใช้จ่ายในชีวิตประจำวันไม่สามารถยืดหยุ่นได้เท่าที่ควร ควรหาวิธีบริหารจัดการหนี้เสียใหม่ให้ถูกวิธีและเร่งปลดเปลื้องภาระหนี้ให้เบาบางลง
ความรู้ทางการเงิน